Ørnulf Bjarne Bast
Store norske leksikon,Kunst og estetikk,Bildende kunst,Samtidskunst,Skulptur og mosaikk i samtidskunsten
Ørnulf Bjarne Bast, født i Oslo, norsk billedhugger. Utdannet ved Statens håndverks- og kunstindustriskole, senere elev av W. Rasmussen på Kunstakademiet 1928–29, deretter studiereiser i Frankrike, Italia, Hellas, Nord-Afrika og Egypt til 1932.
Han slo igjennom allerede i 1930 med sine humørfylte løver foran Kunstnernes Hus i Oslo, og med sine rytmisk bevegede, mykt og følsomt modellerte statuetter (tre i Nasjonalmuseet/Nasjonalgalleriet, Oslo, alle 1931).Senere har han utført en lang rekke offentlige minnesmerker og utsmykninger i en roligere, mer statuarisk stil, preget av en franskdominert klassiserende skulpturtradisjon. Av dem kan merkes Borregaard-monumentet i Sarpsborg (1937), St. Hallvard-fontenen på Bragernes torg i Drammen (1940–52), fredsmonumentet To søstre (1947–49) i København, Evig liv (1948–49) på Sehesteds plass og Ung kvinne (1947) på St. Hanshaugen, Oslo, og Kongemonumentet på Elverum (1949).Hans konsentrasjon om kvinnefiguren har også gitt seg utslag i utformingen av en rekke gallionsfigurer. Til Oslo rådhus utførte han 1947–50 12 balkongrelieffer med årstidsmotiver. Hans fonteneutkast fra 1932 til Jernbanetorget i Oslo ble først montert under nyreguleringen av plassområdet 1985–86.Av senere verker kan nevnes mosaikk i Molde kirke (1957), Haakon 7s statue i Bodø (1959) og Vardø (1968), minnesmerket over professor Kr. Birkeland på Notodden (1960), The Norwegian Lady i Moss og Virginia Beach, USA (1962), Herman Wildenvey-statuen på Eiker (1967), statuen av Einar Skjæraasen i Trysil (1970), og dørene til Bygdøy kirke (1968).Bast har utført en rekke dyrefigurer med spesielt henblikk på barn, f.eks. Folen (1953) i Birkelunden, Oslo. Han var også maler (to pasteller i Nasjonalmuseet/Nasjonalgalleriet, Oslo) og grafiker. I 1948 utgav han Nattsvermere og 1964 Søvngjenger i barndommens hus, begge med egne raderinger. Les mer i Store norske leksikon Ørnulf Bast i Norsk biografisk leksikon Ørnulf Bast i Norsk kunstnerleksikon Eksterne Lenker Nettsted med Ørnulf Basts verker